Pakkeriet Hadsund er navnet på en nystartet virksomhed i Hadsund, som den bare 26-årige Gry Pedersen står bag. Selvom hun er i fuld gang med at uddanne sig til at blive handelsøkonom, valgte hun i februar at tage springet og starte virksomheden Pakkeriet Hadsund. Og noget tyder på, det var det rigtige at gøre. Siden dengang er det hvert fald kun gået en vej: Fremad. Hun etablerede virksomheden med én bestemt mission - nemlig at skabe arbejdspladser for udsatte borgere. - Derudover vil jeg gerne bidrage til at kunne give dem nogle værktøjer eller noget i rygsækken, som gør, at man kan klare sig ude i erhvervslivet, så jeg bliver en slags vippe til at tage springet ud i andre virksomheder igennem uddannelse, siger Gry Pedersen. Hun har tilsyneladende fundet et behov i markedet, for på den korte tid, virksomheden har eksisteret, er hun gået fra at være alene til at have 12 ansatte og tre praktikanter. Gry Pedersen har tidligere selv måtte kæmpe med sygdom. Netop derfor er missionen med virksomheden her, blevet en hjertesag for hende. - Den her lidt skrantede vej for mig har gjort, at jeg gerne vil lette den for andre, hvis jeg kan, siger hun til TV2 Nord. Danmarks Mesterskab i entreprenørskab venter lige om hjørnet Den nærmest eksplosive udvikling i Pakkeriet Hadsund er da heller ikke gået ubemærket hen. Faktisk skal Gry Pedersen torsdag til København for at deltage i de studerendes DM i Entreprenørskab, som Fonden for Entreprenørskab står bag. - Det er helt vildt, synes jeg. Det er jo en sejr i sig selv, siger hun. På trods af den hurtige vækst i Pakkeriet Hadsund, ved Gry Pedersen godt, at konkurrencen er hård. - Jeg går bestemt ikke rundt og tror, jeg skal over og vinde det hele, men jeg tror bestemt, jeg får en på opleveren. Og så bliver jeg forhåbentlig inspireret af alle de andre unge, som også har noget på hjertet. Så det glæder jeg mig helt vildt til, siger hun til TV2 Nord. Uanset om hun vinder eller ej - så er det stadig missionen med at hjælpe udsatte borgere, der fylder. - Deres succes er min succes. Min succes er at være noget for dem.

Referat:
På nærmest ingen tid er Pakkeriet Hadsund gået fra at være en idé inde i hovedet på 26-årige Gry Pedersen, til at have 12 ansatte. Ikke nok med det: Gry skal i morgen til DM i Entreprenørskab med sin nystartede virksomhed.